
ГЛАВА ПЪРВА
ОБЩИ ПОЛОЖЕНИЯ

Чл.1. Този правилник урежда организацията и дейността на общински съвет - Котел, неговите комисии и взаимодействието му с общинската администрация.

Чл.2. Организацията и дейността на общинския съвет се определят и осъществяват  съгласно Конституцията на Република България, Европейската харта за местно самоуправление, Закона за местното самоуправление и местната администрация (ЗМСМА), действащото законодателство и разпоредбите на този правилник.  

Чл.3. Общински съвет- Котел е орган на местното самоуправление, избиран от населението на община Котел при условия и по ред, определени от закона.

Чл.4. (1) Общинският съвет изпълнява функциите по чл.21 от ЗМСМА и решава въпроси от местно значение, които не са от изключителна компетентност на други органи и не съставляват изпълнителна дейност.
(2) В изпълнение на своите функции общинският съвет приема правилници, наредби, инструкции, решения, декларации и обръщения. 

(3) Общинският съвет може да избере обществен посредник. 

(4) В случаите по ал.3 общинският съвет приема правилник за организацията и дейността на обществения посредник.

Чл.5. В своята дейност общинският съвет се ръководи от следните общи принципи: законност, самостоятелност по отношение на държавните органи при вземане на решения, гарантиране и закрила интересите на жителите на общината, публичност при вземането на решения и при тяхното изпълнение. 
Чл.6. Общинският съвет определя политиката за изграждане и развитие на общината във връзка с осъществяването на дейностите по чл.17 от ЗМСМА, както и на други дейности, определени със закон.
ГЛАВА ВТОРА
КОНСТИТУИРАНЕ НА ОБЩИНСКИЯ СЪВЕТ

Чл.7. (1) Първото заседание на новоизбрания общински съвет се свиква от областния управител и се провежда в 14-дневен срок от обявяването на резултатите от изборите.

(2) Преди началото на първото заседание общинските съветници, кметът на общината и кметовете на кметства, полагат предвидената в чл.32, ал.1 от ЗМСМА клетва устно, което се удостоверява с подписването на клетвени листове, които се съхраняват в архива на общинския съвет. Клетвата се полага в присъствието на граждани на общината, на областния управител или на негов представител и на председателя или член на общинската избирателна комисия. Когато общински съветник или кмет е възпрепятстван да присъства при полагането на клетва, той полага клетва преди началото на следващото заседание на общинския съвет.
Чл.8. Първото заседание на новоизбрания общински съвет се открива и ръководи от най-възрастния общински съветник. 
Чл.9. (1)  На първото заседание на общинския съвет се избира председател на съвета с тайно гласуване.
(2) Всеки общински съветник, партия, коалиция или група, представени в общинския съвет, могат  да издигат  кандидатури за председател на общинския съвет.

Чл.10. (1)  За произвеждането на тайния избор се избира комисия от 5 (пет) общински съветници, в това число и председател на комисията.
(2) Изборът на председател на общинския съвет се извършва с бели бюлетини, отпечатани с имената на издигнатите кандидати. Бюлетините се поставят по подходящ начин в мястото за упражняване на тайния вот.
(3) Комисията провежда избора по списък, като всеки съветник гласува, като поставя в плик бюлетина с името на предпочитания от него кандидат и пуска плика в изборната урна, след което се подписва в списъка.
(4) Гласът е действителен, ако в плика е намерена една бюлетина или в плика са намерени повече бюлетини, подадени за един и същ кандидат. Когато в плика са поставени две или повече бюлетини за един и същи кандидат, те се смятат за една.

(5)  Гласът е недействителен, когато: 
1. пликът е празен;
2. в изборната урна са намерени бюлетини без плик;

3. в плик са поставени две или повече бюлетини за различни кандидати; 

4. върху бюлетините са дописани думи и знаци; 

5. не са по установения образец.

Чл.11. За избран се смята кандидатът, който е получил повече от половината от гласовете от общия брой на съветниците.

Чл.12. (1) Правомощията на председателя на общинския съвет се прекратяват предсрочно при:

1.подаване на оставка;

2.трайна невъзможност или системно неизпълнение на задълженията си като председател за повече от три месеца с решение на общинския съвет взето по реда на ал.1;
3. (изм. с Решение № 762/21.02.2019 г. на Общински съвет – Котел)  влизане в сила на акт, с който е установен конфликт на интереси по Закона за противодействие на корупцията и за отнемане на незаконно придобитото имущество. 

(2) В случаите по ал.1, т.1 и т.3 прекратяването на пълномощията се приема без да се обсъжда и гласува. В случая по ал.1, т.1 прекратяването поражда действие от обявяване на изявлението пред общинския съвет, а по ал.1, т.3 – от влизане в сила на съответния акт.
(3) В случаите по ал.1, т.2 искането се поставя на тайно гласуване на първото заседание на съвета след деня на постъпването му и се смята за прието, ако за него са гласували повече от половината от общия брой на общинските съветници.
(4) При предсрочно прекратяване на пълномощията на председателя на общинския съвет, нов избор се произвежда в 14-дневен срок от приемане на решението. До произвеждането на нов избор за председател на общинския съвет, заседанията на съвета се председателстват от заместник председателя, а ако няма такъв - от избран общински съветник.
ГЛАВА ТРЕТА
РЪКОВОДСТВО НА ОБЩИНСКИЯ СЪВЕТ

Чл.13. (1) Председателят на общинския съвет:

1. свиква съвета на заседания;

2. ръководи подготовката на заседанията на съвета и определя проект за дневен ред;
3. ръководи заседанията на съвета;

4. координира работата на постоянните комисии и им разпределя работните материали според тяхната компетентност;

5. провежда срещи и консултации с председателите на постоянните комисии и на групите общински съветници, с представители на политически партии, обществени организации и граждани;

6. подпомага съветниците в тяхната дейност;

7. представлява общинския съвет пред външни лица и организации, както и пред други органи на местното самоуправление;

8. осигурява необходимите условия за работата на комисиите на общинския съвет и на общинските съветници;

9. (отм. с Решение № 133/20.06.2018 г. по адм.дело №140 по описа на Административен съд-Сливен);

10. удостоверява с подписа си съдържанието на протоколите от заседанията и приетите от общинския съвет актове;
11. определя местата в заседателната зала за общинските съветници, участващите лица с право на съвещателен глас и  гражданите;

12. следи за довеждане до знанието на гражданите на общината на всички актове, приети от общинския съвет; 

13. организира с участието на общински съветници прием на граждани по населени места;

14. командирова кмета на общината в чужбина, съгласно чл.6, ал.1, т.2 от Наредбата за служебните командировки  и специализации в чужбина;
15. предлага на кмета на общината назначаването и освобождаването на служителите в звеното по чл.29а, ал.2 от ЗМСМА, което подпомага и осигурява работата на общинския съвет.
16. изготвя и внася за разглеждане два пъти годишно отчет за дейността на съвета и на неговите комисии, който се разглежда в открито заседание и се разгласява  на населението на общината по реда на чл.70, ал.1 от правилника.
17. следи за спазване на този правилник; 

18. изпълнява и други функции, възложени му от законите на Република България, общинския съвет и този правилник;

(2) При участие на председателя на общинския съвет в разискванията по даден проект за решение, заседанието се ръководи от заместник-председател, а ако няма такъв от избран общински съветник до гласуването на проекта или прекратяване на обсъждането.
(3) Председателят не може да участва при вземане на решения, когато се отнасят до негови имуществени интереси или до интереси на съпруг и роднини по права линия и по съребрена линия до четвърта степен, включително и по сватовство, до втора степен включително.
Чл.14. (1) Председателят на общинския съвет получава месечно възнаграждение в размер на деветдесет на сто от възнаграждението на кмета на общината, като се определя продължителност на работното време от четиридесет часа седмично.
 (2) Председателят на общинския съвет има всички права по трудово правоотношение, освен тези, които противоречат или са несъвместими с неговото правно положение.

(3) Председателят на общинския съвет има право на:

1. обществено осигуряване и допълнително социално осигуряване при условията и по реда на Кодекса за социално осигуряване и на здравно осигуряване при условията и по реда на Закона за здравното осигуряване;

2. отпуски и обезщетение за неизползван платен годишен отпуск, на допълнителни трудови възнаграждения и други плащания при условията и по реда на Кодекса на труда.

Чл. 15. (1)  Общинският съвет може да избере заместник-председател по предложение на общински съветник/ци, партия, коалиция или група, представени в общинския съвет.
(2) Заместник-председателят на общинския съвет се избира с явно гласуване с мнозинство повече от половината от общия брой на съветниците.
(3)  Правомощията на заместник-председателя се прекратяват предсрочно на същите основания и при същата процедура, както на председателя.

Чл.16. (1)  Заместник-председателят на общинския съвет:


1. ръководи заседанията на общинския съвет в отсъствието на председателя, като в този случай подписва и протокола от заседанието;
2. подпомага председателя при упражняване на неговите функции и правомощия;

3. следи за спазването на реда по време на заседание и на определения от председателя ред за заемане на местата в залата. Мястото в залата на заместник-председателя е до председателя на общинския съвет; 
4. контролира преброяванията при гласуването и кворума на общинските съветници, отчита времето за изказвания на общинските съветници;
5. участва в председателския съвет, в срещи и консултации с председателите на постоянните комисии и на групите общински съветници, с представители на политически партии, общински организации и граждани съвместно с председателя на общинския съвет;
6. изпълнява и други функции, възложени му от председателя. 

(2) Възнаграждението на заместник-председателя на общинския съвет се определя с решение на общинския съвет.

Чл.17. (1)  Като консултативен орган към председателя на общинския съвет се създава Председателски съвет, в който участват председателя, заместник-председателя на общинския съвет, председателите на постоянните комисии, ръководителите на групи съветници.

(2)  Председателският съвет подпомага дейността на председателя на общинския съвет.

(3)  Председателският съвет се свиква по преценка на председателя на общинския съвет за консултации по дневния ред на заседанията на общинския съвет и по други въпроси, касаещи консенсусна позиция.

(4)  Заседанията на председателския съвет се протоколират.
ГЛАВА ЧЕТВЪРТА

ОБЩИНСКИ СЪВЕТНИК

Чл.18.  Пълномощията на общинския съветник възникват от деня на полагане на клетвата по чл.32, ал.1 от ЗМСМА.

Чл.19. Пълномощията на общинския съветник се прекратяват предсрочно при наличието на обстоятелствата по чл.30, ал.4 от ЗМСМА.

Чл.20.  (1) Общинският съветник има право:

1. да бъде избиран в състава на постоянни и  временни комисии на съвета;

2. да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения;

3. да участва в обсъждането и решаването на всички въпроси от компетентността на съвета;

4. да отправя питания към кмета, на които се отговаря устно или писмено на следващото заседание, по ред определен в този правилник;

5. да получава от държавните и общински органи, стопанските и обществените организации съдействие, както и да му предоставят сведения и документи, които са му необходими във връзка с дейността му на съветник, освен когато те съставляват класифицирана информация, представляваща държавна или служебна тайна;

6. да ползва неплатен служебен отпуск за времето, през което изпълнява задълженията си на съветник, който се признава за трудов стаж.
7. да получава възнаграждение за участието си в заседанията на общинския съвет и комисиите, в които е избран;

8. да получава пътни и други разноски, направени във връзка с работата му в съвета, които се поемат от общинския бюджет. 


Чл.21. (1). Общинският съветник е длъжен:

1. да присъства на заседанията на общинския съвет и неговите комисии, в които е избран, и да участва в решаването на разглежданите въпроси;

2. да поддържа връзки с избирателите и да ги информира за дейността и решенията на общинския съвет;

3. да следи промените в нормативната уредба, отнасящи се до местното самоуправление; 

4. да се подписва в присъствената книга на всяко заседание на общинския съвет и на неговите комисии в началото и в края на заседанието.

5. да се запознава предварително със съдържанието на подлежащите на обсъждане материали;

6.  да спазва установения ред по време на заседанията на общинския съвет;

7. да ползва материално – техническата база и услугите на администрацията на общината по повод изпълнения на задълженията си като общински съветник.

(2)  Общинският съветник получава възнаграждение за участието си в заседанията на общинския съвет и на неговите комисии-постоянни или временни. Размерът на възнаграждението се определя с решение на общинския съвет, съгласно чл.34, ал.1 и 2 от ЗМСМА. 

(3) При неучастие в заседание на общинския съвет или в заседание на комисиите-постоянни или временни, общинският съветник не получава възнаграждение за заседанието, от което е отсъствал.  
(4) Възнаграждението по ал. 2 не включва възнаграждението, което общинските съветници могат да получават за участието си в специализирани органи на общинския съвет. 

(5) (разпоредбата на ал.5, изр. последно е отм. с Решение № 133/20.06.2018 г. по адм.дело №140 по описа на Административен съд-Сливен, изм. с Решение № 762/21.02.2019 г. на Общински съвет - Котел ).Общинските съветници могат да бъдат командировани с тяхно съгласие в страната или в чужбина въз основа на заповед, издадена от кмета но общината.
 (6)  Искането за служебен отпуск се извършва с акта за свикване на общинския съвет на заседание, съответно на комисията, на която е член.

(7)  Времето на служебната заетост се удостоверява от председателя на общинския съвет. 

Чл.22. Общинският съветник се легитимира чрез служебна карта, издадена по образец, утвърден от кмета на общината по предложение на председателя на общинския съвет. 

ГЛАВА ПЕТА

ПОВЕДЕНИЕ НА ОБЩИНСКИЯ СЪВЕТНИК. КОНФЛИКТ НА ИНТЕРЕСИ

Чл.23. (изм. с Решение № 762/21.02.2019 г. на Общински съвет – Котел) Общинският съветник не може да участва при вземане на решения на общинския съвет, които се отнасят до негови имуществени интереси или до интереси на негов съпруг и роднина по права линия и по съребрена линия до четвърта степен включително, и по сватовство до втора степен включително, както и когато това би довело до възникване на конфликт на интереси по смисъла Закона за противодействие на корупцията и за отнемане на незаконно придобитото имущество.
Чл.24. Общинският съвет може да приеме Етичен кодекс за поведението на общинския съветник, който допълва тази глава. 

Чл.25. Общинският съветник по време на заседание няма право:

1. да прекъсва изказващия се;

2. да отправя лични нападки, оскърбителни думи, жестове или заплахи;

3. да разгласява данни, отнасящи се до личния живот или увреждащи доброто име на гражданите;

4. на непристойно поведение или на постъпки, които нарушават реда на заседанието.

5. да ползва мобилен телефон по време на заседанията.

Чл.26. (1)  Председателят на общинския съвет може да налага на общинските съветници следните дисциплинарни мерки, които се отразяват в протокола на съответното заседание:

1. напомняне;

2. забележка;

3. порицание;

4. отнемане на думата;

5. отстраняване от заседание.

(2)  Напомняне се прави на общински съветник, който се отклони от предмета на разискванията или наруши реда на заседанието по какъвто и да е друг начин.

(3) Забележка се прави на общински съветник, на когото е направено напомняне на същото заседание, но продължава да нарушава реда. 
(4)  Забележка се прави и на общински съветник, който се е обърнал към свой колега или колеги с оскърбителни думи, жестове или със заплаха.

(5) Порицание се налага на общински съветник, който въпреки напомнянето или забележката продължава да нарушава реда на заседанието или е създал безредие по време на заседание, освен ако не подлежи на наказание по друг ред.

(6) Председателят на общинския съвет отнема думата на общински съветник, който:

1. по време на изказването си има наложени две от предвидените в чл.26, т.1-3 от правилника дисциплинарни мерки;

2. след изтичане на времето за изказване продължава изложението си, въпреки поканата на председателя да го прекрати.

(7) Председателят на общинския съвет може да отстрани от едно заседание общински съветник, който:

1. възразява против наложената дисциплинарна мярка по груб и непристоен начин;

2. продължително и непрекъснато не дава възможност за нормална работа по време на заседание.

(8) Отстраненият от заседанието общински съветник не получава възнаграждение за заседанието, от които е бил отстранен.
ГЛАВА ШЕСТА
ГРУПИ ОБЩИНСКИ СЪВЕТНИЦИ

Чл.27. Общинските съветници могат да образуват групи в състав най-малко от трима съветници според своята партийна принадлежност или политическа ориентация или на друга програмна основа.
Чл.28 (1) Всяка група общински съветници представя на председателя на общинския съвет решение за образуването си, избор на ръководство и списък на членовете си, подписано от всички общински съветници от състава на групата. С решението се определя и наименованието на групата. Името на групата не може да повтаря име на организация, партия или коалиция, която вече се е регистрирала по съответния ред.
(2) Председателят на общинския съвет обявява образуваните групи общински съветници и техните ръководства на същото или следващото заседание на съвета. Същото правило се прилага и при последващи промени в състава и ръководствата им, както и при прекратяване съществуването на групата.

(3) Когато броят на общинските съветници в една група спадне под определения минимум, тя преустановява своето съществуване.
Чл.29. (1) Всеки общински съветник може да членува само в една група общински съветници.

(2) Условията за членуване, възникване и прекратяване на членството, както и правата и задълженията на членовете, се определят от самата група в съответствие с разпоредбите на този правилник.

(3) Общинският съветник може да напусне групата, като подаде писмено заявление до нейния ръководител и уведоми председателя на общинския съвет.
(4) Групите общински съветници, техния състав и ръководства, както и промените в тях се вписват в отделен регистър.
ГЛАВА СЕДМА
КОМИСИИ НА ОБЩИНСКИЯ СЪВЕТ
Чл.30. (1) Общинският съвет създава постоянни и временни комисии, както и комисии, създадени по силата на специален закон или подзаконов нормативен акт. 
(2)  Постоянните комисии могат да бъдат в състав от 5 (пет) или 7 (седем) члена.

(3) Ръководството на постоянната комисия се състои от председател и заместник-председател.
(4)  Ръководствата и членовете на постоянните комисии се избират от състава на общинските съветници с явно гласуване с мнозинство повече от половината от общия брой на съветниците. 

Чл.31. (1)  Постоянните и временните комисии имат за задача:

1. да проучват потребностите на населението в съответната област и да правят предложения за решаване на проблемите;

2. да подпомагат общинския съвет при подготовката на решения по въпроси, внесени за обсъждане и решаване;

3. да осъществяват контрол за изпълнение на решенията на общинския съвет.

(2) В работата си постоянните и временните комисии могат да привличат външни лица като експерти и консултанти по предварително определени от общинския съвет критерии и условия.
 (3) Постоянните комисии разглеждат проектите за решения и други актове и документи, разпределени им от председателя на общинския съвет.

(4) Постоянните комисии разглеждат и други материали, внесени от институции, граждани, организации и други, разпределени от председателя на общинския съвет за разглеждане от комисията. С решение на комисията, материалът може да бъде внесен за разглеждане на заседание на общинския съвет, като вносител става комисията и предложението се подписва от председателя на комисията. 

(5) Председателят на общинския съвет може да включи в проекта за дневен ред материал, внесен по реда на ал. 5, без да го разпределя за становище от други комисии.

(6) По разглежданите въпроси комисиите приемат доклади, становища, предложения и препоръки, с мнозинство от присъстващите, при явно гласуване, които се предават в общинския съвет и на съответните заинтересувани лица.
Чл.32.  (1) Постоянните комисии на общинския  съвет са: 

1. Комисия по финанси, бюджет, икономическо развитие. 
2. Комисия по нормативно-правна уредба, законосъобразност на актовете на общинския съвет, контрол за изпълнение на решенията на общинския съвет и обществен ред.
3. Комисия по общинска собственост, жилищна, стопанска и инвестиционна политика, оперативни и други програми и проекти.

4. Комисия по образование, култура, вероизповедания и граждански права.

5. Комисия по устройство на територията, пътна и селищна мрежа, околна среда, туризъм, горско и селско стопанство.
6. Комисия по здравеопазване, социална политика, младежта и спорта и неправителствени организации.

Чл.33. (1) Общинските съветници не могат да участват в състава на повече от три постоянни комисии.  

(2) Общинският съвет определя състава на комисиите според професионалната подготовка и личното желание на всеки общински съветник.

(3) Общински съветник не може да бъде в ръководството на повече от една постоянна комисия.
Чл.34. (1) Председател и заместник-председател на постоянна комисия се освобождава при подаване на оставка, като прекратяването на пълномощията се приема без да се обсъжда и гласува.

(2) Председател и заместник-председател на постоянна комисия се освобождава с решение на общинския съвет по предложение на повече от половината от членовете на комисията или на председателя на общинския съвет, при обективна невъзможност да изпълнява своите задължения или при системно нарушаване или неизпълнение на произтичащи от този правилник права или задължения. 

Чл.35. (1) Постоянните комисии могат да приемат свои вътрешни правила в съответствие с разпоредбите на този правилник.
(2) Постоянните комисии могат да образуват подкомисии и работни групи.  
(3) Разходите, необходими за дейността на постоянните комисии на общинския съвет, се съгласуват и утвърждават от председателя на общинския съвет по предложение на ръководствата на съответните комисии и в рамките на приетия бюджет на общинския съвет.
Чл.36. (1) Постоянната комисия се свиква на заседание от нейния председател, при отсъствието му от заместник-председателя, по искане най-малко на една трета от членовете, или от председателя на общинския съвет. 
(2) Дневният ред, периодичността и продължителността на заседанията на комисиите се определят от техните председатели.
(3)  Председателят на комисията  уведомява членовете й за насроченото заседание в срок от три дни преди деня на провеждането му, като срокът е препоръчителен и не спазването му не е пречка за провеждане на заседание. За предстоящото заседание се уведомява и председателя на общинския съвет.

(4) Вносителите на материали в общинския съвет се уведомяват за датата и часа на тяхното разглеждане в съответните постоянни комисии, като уведомяването  става в срок от 3 дни преди провеждане на заседания на комисиите.
(5) Уведомяването по ал.3 и 4 става чрез служителите в звеното по чл. 29а, ал.2 от ЗМСМА  по телефон, факс или електронна поща. 
(6) Членовете на комисията са длъжни да получат материалите за заседанието от служителите в звеното по чл. 29а, ал.2 от ЗМСМА. 

Чл.37. (1) Постоянните комисии заседават, ако присъстват повече от половината от техните членове.  

(2)  Председателят на постоянната комисия ръководи заседанието на комисията. При отсъствие на председателя заседанието се ръководи от заместник-председателя, а при отсъствие и на двамата от избран за случая общински съветник. Той дава думата за изказвания на присъстващите и формулира проектите на доклади, становища, предложения и  препоръки.

Чл.38. (1) Предложения и проекти за решения от общинската администрация се разглеждат в постоянните комисии, само ако са внесени от кмета на общината или упълномощен негов заместник при отсъствието му.

(2) Предложения и проекти за решения могат да се внасят за разглеждане в постоянните комисии и от кметове на кметства и кметски наместници по въпроси, касаещи тяхното кметство или населено място, които са от компетентността на общинския съвет за решаване. В този случай преди разглеждане на предложението или проекта, задължително се изисква становище от кмета на общината, без то да е обвързващо за постоянните комисии.
(3) При обсъждане на предложения и проекти за решения и други актове или други въпроси, разпределени за разглеждане от постоянната комисия, вносителят или негов представител може да присъства на заседанията на комисиите.
(4) Ако проектът, включен в дневния ред на комисията не се докладва от вносителя или от упълномощено от него компетентно лице, комисията не е задължена да взема становище по него. 
Чл.39. Заседанията на комисиите са открити. Комисиите могат да решат по изключение отделни заседания да бъдат закрити по предложение на председателя на комисията или нейни членове.


Чл.40. Комисиите могат да провеждат изнесени заседания в отделно населено място на общината по обществено значими въпроси, засягащи интересите на гражданите на съответното  населено място.

Чл.41.(1) Общински съветници, които не са членове на съответната комисия, както и кметът на общината, кметовете на кметства, кметските наместници и експерти от общината, могат да участват в заседанията с право на съвещателен глас. 

(2) Председателят на комисията може да кани на заседание представители на държавни институции и ведомства и други заинтересовани страни, ако се разискват въпроси от тяхната компетентност или се засягат техни права и интереси.

(3) Участващите в заседанията на комисиите са длъжни да спазват изискванията във връзка с опазване на служебната тайна, както и на сведения, отнасящи се до личния живот и доброто име на гражданите.

Чл.42. (1) За заседанията на постоянните комисии се води съкратен протокол от служител в звеното по чл.29а, ал.2 от ЗМСМА, в който се отбелязват всички приети решения, доклади, становища, предложения и препоръки.
(2) Протоколът се подписва от председателя на комисията и от водещия протокола.

Чл.43. (1) Комисиите могат да провеждат съвместни заседания, когато се разглеждат общи за две или повече комисии въпроси. Тези заседания се ръководят по споразумение от един от председателите на комисия.

(2) При съвместни заседания всяка комисия гласува свое становище, което представя на председателя на общинския съвет.

Чл.44. Становището на постоянните комисии се докладва на заседание на общинския съвет от председателя на постоянната комисия, при неговото отсъствие от заместник-председателя, а при отсъствието и на двамата от определен от председателя член на постоянната комисия.

Чл.45. (1) Временна комисия се образува по конкретен повод за проучване на отделни въпроси и за провеждане на анкети.

(2) Правилата за работа на постоянна комисия се прилагат и за временната комисия.

(3) Временната комисия изготвя и представя отчет за резултатите от дейността си пред общинския съвет. 

(4) Общинският съвет с решение прекратява дейността на временната комисия.
ГЛАВА ОСМА
ПЛАНИРАНЕ, ПОДГОТОВКА И ПРОВЕЖДАНЕ НА
ЗАСЕДАНИЯ НА ОБЩИНСКИЯ СЪВЕТ
Чл.46.(1) Общинският съвет заседава в сградата на общината или на място, определено от неговия председател.

(2) Заседание на общинския съвет може да се проведе и на друго място на територията на общината или извън нея по решение на председателския съвет. 

Чл.47.(1) Общинският съвет се свиква на заседание от неговия
председател:

1.По негова инициатива; 

2.По искане на 1/3 от общинските съветници; 

З.По искане на 1/5 от избирателите на общината; 

4.По искане на областния управител.

(2) В случаите по ал. 1, т. 2, т. 3 и 4, председателят на общинския съвет свиква заседание, което се провежда в 7-дневен срок от внасяне на искането. След изтичане на този срок, ако заседанието не бъде свикано от председателя, то се свиква от вносителя на искането и се провежда в 7-дневен срок от свикването, като в тези случаи уведомлението се извършва от звеното по чл.29а, ал.2 от ЗМСМА.

Чл.48. (1) Редовните заседания на общинския съвет се провеждат на дата и час, определени от председателя на общинския съвет и продължават до изчерпване на дневния ред . 


(2) Уведомяването на общинските съветници за заседанието се извършва с писмени покани 7 дни преди заседанието, по един от следните начини: изпратени на посочен от тях адрес и/или по посочена от тях електронната поща; получени лично срещу подпис. Поканата съдържа деня, часа, мястото и проекта за дневен ред на заседанието и материалите по него. 

(3) Поканата и проекта за дневен ред и материалите към него се изпращат на областния управител най-късно седем дни преди заседанието на общинския съвет.


(4) Поканата за свикване на заседание и дневния ред се публикуват на сайта на общината най-малко три дни преди заседанието.  

(5) Кметовете на кметства и кметските наместници се уведомяват за предстоящите заседания на общинския съвет по телефона или по електронна поща, най-малко три дни преди заседанието на общинския съвет за деня, часа и мястото на заседанието.

(6) Когато в дневния ред на предстоящо заседание на общинския съвет са включени предложения, касаещи дадено кметство или населено място, то тези кметове на кметства и кметски наместници се уведомяват с писмени покани 7 дни преди заседанието на общинския съвет по един от следните начини: изпратени на адреса на кметството или кметското наместничество или по посочена от тях електронна поща; получени лично срещу подпис. Поканата съдържа деня, часа, мястото и проекта за дневен ред на заседанието  и материалът, касаещ съответното кметство или населено място.

(7) Кметът на общината, председателят на общинския съвет и председателите на постоянните комисии, от чиято компетентност е въпроса, могат да предлагат допълване на дневния ред на предстоящото заседание чрез включване на предложения, които налагат разглеждането на неотложни въпроси, ако са регистрирани в звеното по чл.29а, ал.2 от ЗМСМА, преди гласуване на проекта за дневен ред на заседанието.


(8) Причина за включване в дневния ред на предложения, налагащи разглеждането на неотложни въпроси може да бъде: настъпване на непредвидими обстоятелства – природни бедствия, промишлени аварии със значителни щети, обществени, социални проблеми, които изискват спешно или навременно вземане на решение; спазването на законосъобразен или друг установен срок, който не позволява прилагането на установената процедура, или срокове, свързани с усвояване на средства. По този ред не могат да се разглеждат нормативни актове (правилници, наредби и др.).

(9) Предложенията, налагащи разглеждането на неотложни въпроси се включват в дневния ред след решение на общинския съвет.

(10) Не могат да бъдат обсъждани въпроси, които не са включени в дневния ред.

(11) В дневния ред могат да бъдат включени само материали, по които са приети становища на комисиите на общинския съвет, с изключение на случаите по чл.48, ал.7 от правилника.

Чл.49. (1) При събития от спешен характер като настъпване на непредвидими обстоятелства – природни бедствия, промишлени аварии със значителни щети, обществени, социални проблеми, спазване на законосъобразен или друг установен срок, който не позволява прилагането на установената процедура, или срокове, свързани с усвояване на средства, председателят на общинския съвет свиква извънредно заседание, на което се обсъжда само събитието, по повод на което се провежда заседанието.

(2) Предложение за свикване на извънредно заседание могат да правят председателят на общинския съвет, общинските съветници и кметът на общината, като предложението трябва да бъде мотивирано.


(3) При внесено предложение за извънредно заседание, председателят на общинския съвет свиква такова в срок до три работни от постъпването му. В този случай не е необходимо уведомление с писмена покана и спазване на седмодневния срок по чл.48, ал.2. Уведомяването се извършва по телефон и/или на посочен от общинския съветник електронен адрес. В този случай не се изискват становища на постоянните комисии на общинския съвет, като дневния ред и материалите за заседанието могат да бъдат раздадени и на самото заседание. 

(4) По този ред не могат да се разглеждат нормативни актове (правилници, наредби и др.).


Чл.50. Общинският съвет може да провежда заседание и на официалния празник на града – първи ноември, за което общинските съветници не се уведомяват по реда предвиден в чл.48, ал.2 от правилника. В този случай общинските съветници не получават възнаграждение за участието си в заседанието на общинския съвет.
Чл.51.(1) Заседанията на общинския съвет са открити. По изключение общинският съвет може да реши отделни заседания да са закрити.  
(2) Предложение за закрито заседание може да се прави от всеки общински съветник или кмета на общината.

(3) Общинският съвет обсъжда и гласува предложението за закрито заседание. Съобразно резултата от гласуването заседанието продължава като открито или закрито.

(4) Решенията, взети на закрито заседание, се обявяват публично.

(5) Лица, които не са общински съветници, могат да присъстват по реда, определен от председателя, като заемат специално определените за тях места. По време на заседанията те са длъжни да спазват установения ред.

(6) При нарушаване на реда председателят може да разпореди да бъдат отстранени отделни граждани или всички външни лица.
(7) Откритите заседания на общинския съвет могат да бъдат предавани пряко или чрез излъчване на репортажи по електронните медии.

Чл.52. (1) Заседанията на общинския съвет се откриват и ръководят от председателя на общинския съвет.

(2) При отсъствие на председателя на общинския съвет и в случаите по чл. 13, ал.2 заседанието се открива и ръководи от заместник-председателя. При отсъствие и на двамата заседанието се открива от най-възрастния присъстващ общински съветник и се ръководи от избран член на общинския съвет. 
Чл.53. (1) Председателят на общинския съвет открива заседанието, ако присъстват повече от половината от общия брой на съветниците.

(2) Проверката на кворума се извършва преди откриването на заседанието, след всяка почивка или прекъсване на заседанието, както и по преценка на председателя в процеса на заседанието.
(3)  Проверката на кворума се извършва чрез преброяване на общинските съветници или чрез прочитане на имената им от председателя на общинския съвет.

(4) Председателят прекъсва заседанието, когато в залата няма необходимия кворум,  изчаква се 30 минути и при липса на кворум заседанието се закрива.

Чл.54. (1) В началото на заседанието се гласува дневния ред.

(2) Предложения за включване на допълнителни точки в дневния ред се подлагат на гласуване, само ако са депозирани в писмен вид и са в съответствие с чл. 48, ал.7 от правилника. Тези предложения се подлагат на гласуване преди гласуване на проекта за дневен ред, след което проектът за дневен ред, ведно с приетите допълнителни предложения за точки от дневния ред се гласуват като цяло.

Чл.55. (1) Председателят на общинския съвет дава думата за изказване на общинските съветници. Ако прецени за необходимо, той съставя списък на желаещите за изказвания и определя реда им, съобразно поредността на записванията им.
(2) Общински съветник не може да се изказва, без да е получил думата от председателя.

(3) Думата се иска от място с вдигане на ръка или с предварителна писмена заявка. Съветниците говорят само от трибуната или от място по обсъждания въпрос, като продължителността на изказването не може да превишава 5 (пет/ минути.
(4)  Общинският съветник не може да говори по същество повече от един път по един и същи въпрос, освен ако не се налага доизясняване на изказването. 

(5) Когато изказващият се отклонява от обсъждания въпрос или превиши определеното по предходната алинея време за изказване, председателят го предупреждава и ако нарушението продължи или се повтори, му отнема думата.

(6) Веднъж на заседание председателят дава думата на председателите на групите общински съветници или на техни заместници, ако я поискат, извън въпросите от дневния ред. Изказванията са до 3 (три) минути. Такова право имат и съветниците, които не членуват в група. 

(7) Кметът или упълномощени от него лица от общинската администрация се изслушват при обсъждане на проектите за решения.
Чл.56. (1) По процедурни въпроси думата се дава веднага, освен ако има направени искания за реплика, дуплика или за обяснение на отрицателен вот.

(2) Процедурни са въпросите, с които се възразява срещу конкретно нарушение на реда за провеждане на заседанията, предвиден в този правилник, или съдържат предложения за изменение и допълнение на приетия ред за провеждане на заседанието, включително и за:



1. прекратяване на заседанието;



2. отлагане на заседанието;

3. прекратяване на разискванията;

4. отлагане на разискванията;

5. отлагане на гласуването;
6. изменение на начина и реда на гласуването;
7. повторно гласуване;

8. проверка на кворума.

(3) Искането за повторното гласуване се прави непосредствено след проведено гласуване по точка от дневния ред.
(4) Процедурните въпроси се поставят в рамките на не повече от 2 минути, без да се засяга същността на главния въпрос.

(5) Когато е постъпило процедурно предложение, думата се дава на един общински съветник, който не е съгласен с него. Предложението се поставя веднага на гласуване, без да се обсъжда.

Чл.57. (1) Общинският съветник има право на реплика.

(2) Репликата е кратко възражение по същество на приключило изказване. Тя се прави веднага след изказването и не може да бъде повече от 2 (две) минути.

(3) По едно и също изказване могат да бъдат направени най-много до 2 (две) реплики.

(4) Не се допуска реплика на репликата. Репликираният общински съветник има право на отговор (дуплика) с времетраене до 2 (две) минути след приключване на репликите.

Чл.58. (1) Общинският съветник има право на лично обяснение до 2 (две) минути, когато:
1. в изказване на заседание е засегнат лично или поименно. 

2. желае да обясни мотивите за своя отрицателен вот при гласуване на същото заседание. Не се допуска обяснение на отрицателен вот след тайно гласуване или след гласуването на процедурни въпроси. Право на обяснение на отрицателен вот има само този общински съветник, който при обсъждането на въпроса не е изразил същото отрицателно становище или не се е изказал. За обяснение на отрицателен вот думата се дава най-много на (3) трима общински съветници, непосредствено след гласуването.
Чл.59. (1)  Кметът на общината, кметовете на кметства и кметските наместници участват в заседанията на общинския съвет с право на съвещателен глас. 
(2) Кметовете на кметства и кметските наместници се изслушват задължително при обсъждане на въпроси отнасящи се за съответните кметства или населени места.

(3) Председателят на общинския съвет дава думата за изказване на кмета на общината по негово искане.

Чл.60. (1) При шум или безредие, с което се пречи на работата на съвета или когато важни причини налагат, председателят на общинския съвет може да прекъсне заседанието за определено време.

(2) Всяка група или общински съветник може да поиска прекъсване на заседанието за не повече от 10 (десет) минути веднъж на заседание. Председателят прекъсва заседанието веднага след като това бъде поискано и определя продължителността на прекъсването, което не може да бъде по-малко от 5 (пет) минути. 
Чл.61. (1) Заседанието може да бъде прекратено или отложено с решение на общинския съвет по предложение на председателя на общинския съвет или на група  общински съветници или на общински съветник.

(2) Когато са постъпили предложения за прекратяване на заседанието или за отлагането му, първо се гласува предложението за прекратяване на заседанието. 

Чл.62. (1) (изм. с Решение № 762/21.02.2019 г. на Общински съвет – Котел) Гласуването е лично. Гласува се „за”, „против” и „въздържал се”. Гласуването се извършва явно, освен в определените от закона случаи. Не участва в гласуването само общински съветник, който предварително заяви неучастието си във връзка с Закона за противодействие на корупцията и за отнемане на незаконно придобитото имущество. 

(2) Явно гласуване се извършва чрез:

1. вдигане на ръка;
2. поименно гласуване чрез прочитане имената на общинските съветници по азбучен ред, които отговарят  „за”, „против”, „въздържал се”, като начинът им на гласуване се отразява от преброителя в списък с имената на съветниците, който се прилага към протокола от заседанието.
3. саморъчно подписване;
4. или със система за електронно гласуване.
(3) Преброяването на гласуването се извършва от служител на звеното по чл.29а, ал.2 от ЗМСМА.

Чл.63. (1)  Общинският съвет може да реши отделно гласуване да бъде поименно, чрез саморъчно подписване или тайно. Предложение за това може да бъде направено от председателя на общинския съвет, група съветници или общински съветник. Предложението се поставя на гласуване. Изслушват се до трима общински съветници или по един  от групите общински съветници, които не са съгласни с направеното предложение в рамките на по една минута.  

(2) Тайното  гласуване се извършва с бюлетини по  утвърден образец. За тайния избор се избира комисия, която определя реда и начина на провеждане на тайния вот.
 Чл.64. Председателят обявява, че заседанието пристъпва към гласуване. От обявяването на гласуването до завършването му не се допускат разисквания, освен по процедурата за гласуването.
Чл.65. (1) Гласуването се извършва по следния ред:
1. предложения за изменения, допълнения, заместване или отхвърляне се гласуват по реда на тяхното постъпване;
2. предложения на вносителя;

3. обсъждан текст, който може да съдържа и одобрени вече поправки;

(2) Когато има две или повече предложения от едно и също естество, те се гласуват по реда на постъпването им.

Чл.66. Предложението се смята за прието, ако за него са гласували повече от половината от присъстващите общински съветници, освен ако в закон е предвидено друго. В случай на равенство на гласовете предложението се смята за отхвърлено.
Чл.67. (1) Председателят на общинския съвет обявява резултата от гласуването веднага.

(2) Когато процедурата по гласуването или резултатът от него бъдат оспорени веднага след приключването му, председателят на общинския съвет разпорежда то да бъде повторено. Резултатът от повторното гласуване е окончателен.

Чл.68. (1) За заседанието на общинския съвет се води протокол, който се изготвя в три дневен срок от деня на заседанието. Протоколът се води от секретар, който е служител в звеното по чл.29а, ал.2 от ЗМСМА, и се подписва от него, от председателя и заместник-председателя (ако има избран такъв), на общинския съвет най-късно в пет дневен срок от заседанието.

(2) Към протокола се прилагат материалите по дневния ред, писмените становища на комисиите, декларации, питанията на гражданите и общинските съветници и отговорите към тях. 


(3)  Общинските съветници могат да преглеждат протокола и да искат поправянето на грешки в 7-дневен срок от заседанието. Възникналите спорове се решават от общинския съвет на следващото заседание.

(4)  Поправки на явни фактически грешки в приетите от общинския съвет актове се извършват по нареждане на председателя, след консултации с вносителя и докладчика  от съответната комисия.
(5)  Председателят обявява поправките пред общинския съвет на следващото заседание. 

Чл.69. (1) Актовете на общинския съвет се изпращат на кмета на общината и на областния управител в седмодневен срок от приемането им.
(2)  Копие от актовете на общинския съвет се изпращат или предоставят на юридическите и физическите лица, за които се отнасят, ако отправят искане за това до председателя на общинския съвет. 

Чл.70. (1) Актовете на общинският съвет се разгласяват на населението на общината в 7-дневен срок от приемането им чрез средствата за масово осведомяване, чрез интернет страницата на общината, чрез поставянето им на определеното за целта място в сградата на общината.

(2)  Оспорването, спирането, отмяната или потвърждаването на оспорените актове на общинския съвет се разгласява по същия ред.

(3)  Актовете на общинския съвет се обнародват в „Държавен вестник”, когато това е предвидено в закон.

(4)  Кметът на общината определя подходящо помещение в сградата на общината, където се съхраняват копия от актовете на общинския съвет от последните 10 години на хартиен носител и се осигурява достъп на желаещите граждани да ги четат на място в рамките на осемчасово работно време във всеки работен ден. На всеки гражданин, желаещ да получи копие от даден акт на общинския съвет, се осигурява възможност за това срещу заплащане.
ГЛАВА ДЕВЕТА
ВНАСЯНЕ, ОБСЪЖДАНЕ И ПРИЕМАНЕ НА ПРОЕКТИ ЗА РЕШЕНИЯ

И ДРУГИ АКТОВЕ НА ОБЩИНСКИЯ СЪВЕТ

Чл.71. (1) Проекти на правилници, наредби, инструкции и решения, заедно с мотивите към тях, се внасят от председателя на общинския съвет, общинските съветници и кмета на общината. Проектът за годишния бюджет на общината се внася от кмета на общината, като той се разпределя за становища до всички постоянни комисии. Проекти за решения могат да внасят и управителите на общински търговски дружества, касаещи тяхната дейност, придружени задължително със становище от кмета на общината.

(2)  Ако нормативен акт предвижда друг вносител извън кръга на посочените в горните алинеи, се прилага реда предвиден в съответния акт.

(3) В мотивите на предложението вносителят дава становище за целесъобразността и законосъобразността му, необходими за вземане на правилно решение.

Чл.72. (1) Председателят на общинския съвет разпределя проектите между постоянните комисии и определя водеща постоянна комисия за всеки проект за решение, когато се налага обсъждане в повече комисии.

(2) При поискване от страна на председателя на общинския съвет и председателя на съответната постоянна комисия, кметът на общината осигурява присъствието в заседанията на комисиите на специалисти и експерти от съответните области.


(3) Възражения по разпределението на проектите за решения могат да правят председателите на комисии пред председателя на съвета в тридневен срок от уведомяването им.Той се произнася по направените възражения в същия срок.

(4) Всяка постоянна комисия може да изготви становище по проект за решение, независимо, че той не й е разпределен.

Чл.73. (1)  Постоянните комисии се произнасят по проектите за решения не по-късно от два месеца от тяхното внасяне, освен в случаите когато следва да се спазят законоустановени срокове.

(2) Комисиите се произнасят със становище, с което се предлага приемане, допълване, изменение или отхвърляне на предложения проект. Проектът за решение се разглежда и подлага на гласуване на заседание на общинския съвет, независимо от становището на водещата комисия. 

(3) Проектът за решение се обсъжда и гласува, след като общинският съвет изслуша становището на вносителя и становището на водещата комисия. Ако становищата на другите комисии са различни от това на водещата комисия, само тогава се изслушват и техните становища. 

Чл.74. (1) Вносителят на проекта за решение може да го оттегли до гласуването на дневния ред на заседанието. 

(2) Вносителят на проекта за решение може по всяко време до подлагане на гласуване да внася промени в предложението си, като съобрази и становището на водещата комисия. 

ГЛАВА ДЕСЕТА

КОНТРОЛ И ПИТАНИЯ КЪМ КМЕТА
Чл. 75. (1) Актовете на кмета на общината могат да се оспорват по административен ред пред областния управител, освен ако в закон е предвидено друго.

(2) Общинският съвет може да отменя административните актове, издадени от кмета на общината, които противоречат на актове, приети от съвета, в 14-дневен срок от получаването им. В същия срок съветът може да оспорва незаконосъобразните административни актове, издадени от кмета на общината, пред съответния административен съд.

(3) Актовете на общинския съвет могат да се оспорват пред съответния административен съд.

(4) Областният управител упражнява контрол за законосъобразност на актовете на общинските съвети, освен ако в закон е предвидено друго. Той може да върне незаконосъобразните актове за ново обсъждане в общинския съвет или да ги оспорва пред съответния административен съд. Оспорването спира изпълнението на индивидуалните и на общите административни актове и действието на подзаконовите нормативни актове, освен ако съдът постанови друго.

(5) Кметът на общината може да върне за ново обсъждане незаконосъобразните или нецелесъобразните актове на общинския съвет или да оспорва незаконосъобразните актове пред съответния административен съд и да иска спиране на изпълнението на общите административни актове и действието на подзаконовите нормативни актове. Кметът на общината не може да върне за ново обсъждане по целесъобразност вътрешнослужебни актове, свързани с организацията и дейността на общинския съвет и на неговите комисии.

(6) Върнатият за ново обсъждане акт заедно с мотивите за връщането му се изпраща на председателя на общинския съвет в 7-дневен срок от получаването му.

(7) Върнатият за ново обсъждане акт не влиза в сила и се разглежда от общинския съвет в 14-дневен срок от получаването му.

(8) Върнатият за ново обсъждане акт може да бъде оспорен пред съответния административен съд от кмета на общината, съответно от областния управител, в 7-дневен срок от изтичане на срока по ал.7, ако в този срок общинският съвет не се произнесе по него. 

(9) Общинският съвет може да отмени, да измени или да приеме повторно върнатия за ново обсъждане акт. 

(10) Актът, върнат за ново обсъждане, се приема повторно с мнозинството, определено в закон, но с не по-малко от повече от половината от общия брой на общинските съветници.

(11) Измененият или повторно приетият акт на общинския съвет може да бъде оспорван пред съответния административен съд по реда на Административнопроцесуалния кодекс. 

(12) За неуредените въпроси по издаването, оспорването и изпълнението на актовете на общинските съвети и кметовете се прилагат правилата за административното производство, установени със закон.

Чл.76. (1)  Общинските съветници упражняват контролните си функции и чрез питания.

 
(2) Общинският съветник може да отправя  питания до кмета чрез председателя на общинския съвет. Питането се изготвя в писмена форма най-късно 14 дни преди началото на заседанието и се подписва от общинския съветник. То трябва да бъде ясно и точно формулирано и да не съдържа обвинения и лични нападки.

(3) Кметът отговаря на питането на следващото заседание. Отговорът може да бъде устен или писмен. Отговорът трябва да бъде писмен, когато общинският съветник, отправил питането е изразил изрично желание за това.

(4) Кметът може да поиска удължаване на срока за отговор на питането, но не повече от едно заседание.

(5) Председателят на общинския съвет обявява постъпилите питания в началото на всяко заседание.

(6) Председателят на общинския съвет е длъжен да изпрати на кмета питането в (3) тридневен срок от постъпването му. Той е длъжен да го уведоми и за деня и часа на заседанието, на което трябва да отговори.

(7) Отговорът на питането се отлага, ако поставилият го общински съветник отсъства от заседанието.

(8) Общинският съветник може писмено да оттегли питането си преди получаването на отговор, за което председателят на общинския съвет уведомява кмета на общината и съобщава в началото на заседанието.

(9)  Вносителят на питането може да представи питането си в рамките на  3 (три) минути а кметът да отговори – в рамките на 3 (три) минути.

(10) В отговора на питането не се провеждат разисквания и не се допускат реплики.

(11) Общинският съветник, отправил питането, може в рамките на 3 /три/ минути да изрази своето отношение към отговора.

(12) При писмен отговор на питане, председателят съобщава за това в началото на заседанието и връчва екземпляр от него на съветника, който е отправил питането.

(13) Питането, заедно с писмения отговор се прилагат към протокола.

(14) Общинският съвет изслушва питанията и отговорите в началото на заседанието. 

(15) Питанията се задават по реда на тяхното постъпване. След всяко питане се изслушва отговора на кмета.

(16) Общински съветник не може да зададе питане, на което вече е отговорено.

(17) В случаите, когато питанията не съответстват на изискванията на правилника, председателят уведомява общинския съветник да отстрани в тридневен срок несъответствията.

Чл.77.(1) Кметът на общината изпраща на общинския съвет административните актове, както и договорите и техните изменения и допълнения, издадени в изпълнение на актовете, приети от съвета в тридневен срок от издаването или подписването им.

(2) Кметът на общината организира изпълнението на актовете на общинския съвет и внася в общинския съвет отчет за изпълнението им два пъти годишно.

(3) Постоянната комисия по нормативно-правна уредба, законосъобразност на актовете на общинския съвет, контрол за изпълнение на решенията на общинския съвет и обществен ред на всеки три месеца изготвя отчет за изпълнение на приетите от общинския съвет актове, които не са възложени на кмета и общинската администрация.
ГЛАВА ЕДИНАДЕСЕТА

УЧАСТИЕ НА ГРАЖДАНИТЕ В ЗАСЕДАНИЯ НА ОБЩИНСКИЯ СЪВЕТ И НЕГОВИТЕ КОМИСИИ
Чл.78.(1) Гражданите и юридическите лица могат да внасят писмени предложения и становища в комисиите на общинския съвет. Гражданите имат право да присъстват на откритите заседания на общинския съвет и на неговите комисии, като заемат определените от председателя на съвета или на съответната комисия места.
(2) По време на заседанията гражданите са длъжни да спазват определения ред и да не пречат на провеждането на заседанията.

(3) Граждани, които смущават провеждането на заседанията, явяват се в нетрезво състояние, нарушават реда за изказване или отправят обидни думи към други лица в залата, се отстраняват от заседанието на общинския съвет от председателя на съвета или от председателя на постоянната комисия при участието им в заседание на постоянната комисия.
Чл.79. (1) По време на заседанията на общинския съвет гражданите могат да изразяват становища и предложения по обсъждан въпрос от дневния ред. Редът за това е отправено искане в деня на заседанието на общинския съвет, което се подлага на гласуване от общинските съветници. Думата им се предоставя преди началото на дебата по точката,  в рамките на пет минути.

(2) Извън случаите по ал.1 гражданите могат да отправят писмено питания, представляващи обществен интерес и които са от компетентността на общинския съвет, кмета или общинската администрация на всяко заседание на общинския съвет след изчерпване на дневния ред.

Чл. 80. (1) Гражданите, желаещи да отправят питане, се записват при председателя на общинския съвет.

(2) Гражданите получават отговор на питането по компетентност от кмета на общината или от председателя на общинския съвет (председателя на постоянната комисия) на следващо заседание. Ако има готовност, отговорът може да бъде даден в същото заседание веднага след питането на гражданите.

(3) На питанията на гражданите се отговаря устно, освен ако гражданинът не е изявил желание да получи писмен отговор.

Чл.81. В заседанията на общинския съвет гражданите могат да задават и въпроси, които са поставили писмено пред общинския съвет или кмета на общината по друг повод, но не са получили отговор.

Чл.82. (1) В заседанията на комисиите гражданите могат да се изказват само по въпроси, които са включени в дневния ред на комисията.

(2) Редът за изказване се определя от председателя на комисията или от правилника за дейността й.

Чл.83. (1) Председателят на общинския съвет и председателите на комисиите осигуряват необходимата информация на гражданите за датата, часа, мястото и дневния ред на заседанията на съвета и съответните комисии.

Чл.84. (1) За подобряване на взаимодействието на кметовете на кметствата с гражданите, живеещи на територията на кметството, могат да бъдат избирани кметски съветници. Кметските съветници имат съвещателни функции и подпомагат кмета при изпълнение на неговите задължения. За целта кметът ги свиква на заседание не по-рядко от един път на три месеца.

(2) Кметските съветници се избират от общото събрание на населението в кметствата. Предложение за състав на съветниците прави кмета на кметството, след консултации с политическите партии, движения и коалиции, участвали на местните избори. Общото събрание може да обсъжда и други кандидатури за съветници. Броят на кметските съветници и техните функции се определя от общото събрание.
ГЛАВА  ДВАНАДЕСЕТА
ВЗАИМОДЕЙСТВИЕ МЕЖДУ ОБЩИНСКИЯ СЪВЕТ И ОБЩИНСКАТА АДМИИНСТРАЦИЯ

Чл.85.(1) Кметът на общината представя пред общинския съвет програма за управление за срока на мандата в тримесечен срок от полагането на клетвата. Програмата съдържа основните цели приоритети, дейности, срокове за изпълнение и очакваните резултати. 

(2) Кметът на общината представя пред общинския съвет годишен отчет за изпълнението на програмата в срок до 31 януари. 

Чл.86. Секретарят на общината организира и отговаря за разгласяването и обнародването на актовете на общинския съвет и на кмета на общината, за публикуването и за довеждането им да знанието на населението.

Чл.87. (1) Кметът на общината уведомява писмено общинския съвет за времето на отпуск или отсъствие по други причини, както и за лицето, което ще го замества през времето на отсъствието му.

(2) Председателят на общинския съвет уведомява писмено кмета на общината за времето на отсъствие, както и за лицето, което ще го замества.

Чл.88. (1) Общинският съвет определя размера на трудовите възнаграждения на кмета на общината и кметовете на кметства в рамките на действащата нормативна уредба по предложение на кмета на общината.

(2) Общинският съвет решава и други въпроси, произтичащи или свързани с правата по трудово правоотношение по отношение на лицата по ал.1, които не са от изключителна компетентност на други органи.

Чл.89. (1) Общинският съвет одобрява структурата на общинската администрация и определя средствата за работна заплата на служителите на издръжка от общинския бюджет по предложение на кмета на общината.

(2) Общинският съвет може да създава служби на общинската администрация в отделни кметства, населени места или в части от тях по предложение на кмета на общината и определя функциите им.

Чл.90. (1) Общинският съвет няма администрация със собствен щат. Дейността на общинския съвет се подпомага и осигурява от общинската администрация.


(2) Кметът на общината осигурява експертното и организационно обслужване на общинския съвет, като определя в устройствения правилник на общинската администрация задълженията на нейните служители. Конкретните задължения на отделни служители, свързани с подпомагане дейността на съвета и неговите комисии се определят в длъжностните им характеристики от кмета на общината.

Чл.91.(1) (изм. с Решение № 762/21.02.2019 г. на Общински съвет – Котел) В структурата на общинската администрация се създава самостоятелно звено, което подпомага работата на общинския съвет и на неговите комисии и осъществява организационно-техническото и административно обслужване на тяхната дейност. Звеното е на пряко подчинение на председателя на общинския съвет.
(2) (доп. с Решение № 762/21.02.2019 г. на Общински съвет – Котел) Служителите в звеното по ал.1 се назначават и освобождават от кмета на общината по предложение на председателя на общинския съвет. Кметът на общината не може да назначава или да освобождава служители в звеното, за които не е направено писмено предложение от председателя на общинския съвет.

(3) (нова, приета с Решение № 762/21.02.2019 г. на Общински съвет – Котел) Служителите в звеното подпомагат дейността на председателя на общинския съвет при осъществяване на правомощията му по подготовката, свикването и провеждането на заседанията на общинския съвет и на неговите комисии. 

(4) (нова, приета с Решение № 762/21.02.2019 г. на Общински съвет – Котел) Председателят на общинския съвет утвърждава длъжностните характеристики, ръководи и контролира дейността на служителите в звеното. Оценяването на изпълнението на длъжността на служителите в звеното се извършва от председателя на общинския съвет. 
 

 

 

Чл.92. (изм. с Решение № 762/21.02.2019 г. на Общински съвет – Котел) Звеното по чл.29а, ал.1 от ЗМСМА:
1. осигурява деловодното обслужване на съвета и на неговите комисии;

2. осигурява техническото размножаване и изпращане на материалите и поканите за заседания на съвета и неговите комисии;


3. води протоколите на заседанията на общинския съвет и неговите комисии и присъствените книги от заседанията на съвета и на комисиите, изпраща актовете на общинския съвет и становищата на комисиите;


4. осигурява спазването на реда по време на заседанията, записванията за изказвания, преброяването и отчитането на резултатите от гласуването;


5. (изм. и доп. с Решение № 762/21.02.2019 г. на Общински съвет – Котел) изпълнява и други функции, посочени в длъжностната характеристика или възложени му от председателя на общинския съвет.
Чл.93. Кметските наместници са органи на изпълнителната власт в населеното място. 
Чл.94. (1) Кметските наместници:

1. изпълняват бюджета на общината в частта му за населеното място;
2. организират провеждането на комунални, благоустройствени и др. мероприятия, финансирани от бюджета на общината, както и предприемат мерки за опазването и подобряването на околната среда;

3. координират дейността на административната служба на територията на съответното населено място, дават задължителни указания на служителите в нея и осъществяват контрола по тяхното изпълнение;

4. осигуряват извършването на административни услуги на физически и юридически лица на територията на населеното място;

5. изпълняват функциите на длъжностно лице по гражданско състояние по делегация от кмета на общината;

6. осигуряват спазването на обществения ред на територията на населеното място; 
7. упражняват контрол за законосъобразното използване и отговарят за поддържането, охраната и опазването на общинската собственост на територията на населеното място;

8. предприемат мерки за подобряване и възстановяване на околната среда, организират охраната на полските имоти в землището на населеното място или кметство;

9. предприемат мерки за осигуряване и спазване на обществения ред на територията на населеното място;

10. организират и ръководят защитата на населението при бедствия и аварии на територията на населеното място;
11. отговарят за спазването на наредбите на общинския съвет на територията на населеното място;

12. представят необходимата информация и отговарят на въпроси, поставени от общинските съветници в заседания на общинския съвет или неговите комисии.

13. подпомагат събирането от населението на дължимите данъци и такси по ЗМДТ.

14. организират изпълнението на актовете на общинския съвет и на кмета на общината, отнасящи се до територията и гражданите на населеното място;
15. извършват връчването на документи, изпратени от компетентен съд, прокуратура, община и други държавни органи на територията на населеното място, съгласно изискванията на действащото законодателство;
16. представляват населеното място или кметство пред населението, обществени и политически организации и пред други кметства или населени места;
17. притежават всички права, задължения и функции, които съгласно действащото законодателство са възложени на органите на изпълнителната власт на територията на съответното населено място;
18. изпълняват нотариални функции, изрично посочени в чл.83 от Закона за нотариусите и нотариалната дейност.
(2) Кметските наместници изпълняват и други функции, възложени им със закон или друг нормативен акт или със заповед на кмета на общината.

ГЛАВА ТРИНАДЕСЕТА
ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1 Правилникът за организацията и дейността на Общински съвет – Котел, неговите комисии и взаимодействието му с общинската администрация е приет на основание чл. 21, ал. 3 от ЗМСМА с Решение на общинския съвет № 4/11.12.2015 г. и влиза в сила от деня на приемането му; изм. с Решение №133/20.06.2018 г. по административно дело №140/2018 г. на Административен съд-Сливен, изм. и доп. с Решение № 762/21.02.2019 г. на Общински съвет – Котел. 
§ 2. Този Правилник отменя Правилника за организация и дейността на Общински съвет - Котел, неговите комисии и взаимодействието му с общинската администрация, приет с Решение на общински съвет – Котел № 12/23.12.2011 г.   
§ 3 По въпроси, нерешени с този правилник общинският съвет приема решение, освен в случаите, когато въпросите са регламентирани с разпоредбите на ЗМСМА и/или друг нормативен акт.





Председател на ОбС – Котел: (п)








  (Христина Чолакова)

